SKRIFTLIG FORESPØRGSEL E-1594/99

af Bart Staes (Verts/ALE) til Kommissionen

(1. september 1999)

Om: ECIP-programmets effektivitet

Programmet EC International Investment partners (ECIP) er det finansielle instrument, som siden september 1988 har ydet finansiel støtte til 60 udviklingslande i Asien, Latinamerika, Middelhavsområdet og Sydafrika (den såkaldte ALAMEDSA-gruppe). ECIP-programmet udstyres med meget omfattende finansielle midler. Opmærksomhed i forbindelse med programmets forvaltning er derfor sikkert påkrævet. Revisionsretten antydede allerede i sin årsberetning 1993 en række uregelmæssigheder.

For kort tid siden indrømmede Kommissionen, at der var iværksat undersøgelser vedrørende en række mangler hos ECIP. Det tyske ugeblad STERN afslørede i begyndelsen af august 1999, at 42 mio. euro er forsvundet. Ugebladet stillede i denne forbindelse spørgsmål med hensyn til kommissionsmedlem Maríns rolle, og hvorvidt en højtstående europæisk embedsmand var involveret.

1. Kan Kommissionen give mig en fuldstændig oversigt over alle projekter, som støttes af ECIP-programmet med oplysning om de deltagende partnere både fra EU's side og fra det begunstigede land? Kan Kommissionen samtidig oplyse, hvor langt man er nået i undersøgelsen af forvaltningen af ECIP-programmet? Kan Kommissionen gøre rede for, hvorfor denne undersøgelse først er blevet indledt for nylig.

2. Kan Kommissionen oplyse, hvilke skridt den har foretaget i anledning af Revisionsrettens bemærkninger (beretning 1993) om ECIP-programmet? Dersom den ikke har truffet foranstaltninger, hvem har været ansvarlig herfor? Hvis der er truffet foranstaltninger, hvilken opfølgning har disse foranstaltninger fået?

3. Kan Kommissionen oplyse, om der er iværksat en undersøgelse om, hvorvidt der er involveret embedsmænd, dvs. den af STERN nævnte embedsmand? I bekræftende fald, hvor langt er man nået med denne undersøgelse? I benægtende fald, har den stadig i sinde at indlede en sådan undersøgelse?

4. Kan Kommissionen oplyse, siden hvornår det pågældende kommissionsmedlem har været klar over eventuelle former for underslæb?

Samlet svar afgivet på Kommissionens vegne af Christopher Patten på skriftlige forespørgsler E-1590/99 og E-1594/99

(26. oktober 1999)

Presseforlydenderne om, at 42 mio. EUR fra det finansielle instrument EC Investment Partners (ECIP) er forsvundet, er ukorrekte. Disse forlydender var baseret på en fejlfortolkning i pressen af et offentligt notat fra Kommissionen til Parlamentets budgetudvalg, hvoraf det fremgik, at de finansielle institutioner, som er tilsluttet ECIP-netværket, var i gang med tilbagebetalingen af 42 mio. EUR, som vedrører 1348 gennemførte ECIP-aktioner. En sådan tilbagebetaling er en normal foranstaltning i forbindelse med ECIP-instrumentet. Midlerne befinder sig i finansieringsinstitutter, som er akkrediteret ECIP-netværket, og som hver især har indgået en særlig rammekontrakt med Kommissionen. I overensstemmelse med Rådets forordning (EF) 0213/96 af 29. januar 1996 om gennemførelse af det finansielle instrument European Communities Investment Partners til fordel for lande i Asien, Latinamerika, Middelhavsområdet samt Sydafrika(1) er anvendelsen af disse midler blevet revideret. Skulle gennemgangen af denne revision give anledning til mistanke om uregelmæssigheder eller eventuel svig, vil OLAF straks blive underrettet herom. I 1999 har Kommissionen øget sine bestræbelser på at afslutte disse sager og inddrive det beløb på 42 mio. EUR, som man fandt frem til ved den uafhængige revision.

Generaldirektoratet for Eksterne Forbindelser er ansvarligt for ECIP-programmet. Den finansielle gennemførelse varetages af Den Fælles Tjeneste for Eksterne Forbindelser.

Kommissionen forelægger hvert år Rådet og Parlamentet en detaljeret rapport omfattende en statistik over gennemførelsen af ECIP-programmet. Kommissionen sender en kopi af rapporten for 1997 og en oversigt for 1998 direkte til det ærede medlem og Parlamentets Sekretariat.

I overensstemmelse med ECIP-forordnigen har Kommissionen desuden efter et offentligt internationalt udbud indgået en kontrakt med Deloitte S.A. om at gennemføre en uafhængig evaluering, som skal være afsluttet inden udgangen af 1999, og som vil blive forelagt Rådet og Parlamentet, så snart den er til rådighed.

Foranstaltningerne med henblik på yderligere at styrke forvaltningen af ECIP-programmet efter 1995 blev drøftet og aftalt med Rådet og Parlamentet i 1994-1995 og er indføjet i den nuværende ECIP-forordning. Disse foranstaltninger er gennemført fuldt ud af Kommissionen. De omfatter uafhængige evalueringer (1990 Touche Ross, 1994 SEMA Group, 1999 Deloitte (under udførelse), uafhængige finansielle revisioner (1996 Coopers & Lybrand, 1997 Price Waterhouse Coopers), enheder for teknisk bistand (1997 og fremover), og særlige bestemmelser om bekæmpelse af svig samt straffeklausuler i alle kontrakter.

(1) EFT L 28 af 6.2.1996.